section_heading: Prva izložba
paragraph_text: U rujnu 1924. godine Živić je otvorio svoj prvi atelijer, u osječkoj pučkoj školi u Donjem gradu. Tada je prvi put privukao pažnju na svoj rad, a iste godine sudjelovao je na velikoj izložbi članova Umjetničke sekcije Kluba hrvatskih književnika i umjetnika u Osijeku. Izložba je bila održana u Županijskoj palači u Osijeku sa više od 260 izloženih slika i 7 skulptura. Opisana je kao najveća do tada održana izložba u Osijeku. Živić je na izložbi sudjelovao kao jedini kipar, prvi put izlažući svoje radove. Tada je još bio  student na drugoj godini Akademije. Recenzije nastupa mladog kipara, objavljene u osječkim dnevnim listovima, bile su pozitivne. Radovi koje je izložio bili su: Torzo, Bo mrtve lire, Autoportret, Bol, Studija, Portret djevojčice i Prkos. Milenko Đurić u listu Straža istaknuo je Živića kao najdarovitijeg i umjetnički „najdotjeranijeg“ među mlađim umjetnicima. Grad Osijek otkupio je za svoju vijećnicu hvaljeni Živićev Torzo, skulpturu na kojoj se najbolje vidi utjecaj Ivana Meštrovića na Živićevo kiparstvo. Danas su sačuvane tri njegove skulpture s te izložbe, a to su Torzo i Autoportret koji se nalaze u Muzeju likovnih umjetnosti u Osijeku te Bol, danas u Gliptoteci HAZU u Zagrebu.<ref>Zec, str. 112–118.